
Operaris de l’empresa promotora treballen contrarellotge per preparar l’entorn del Mas Bech

Camions, tràilers, grues, furgonetes i vehicles de tota mena circulen pels camins rurals que condueixen al Mas Bech, el particular quilòmetre zero del festival musical Doctor Loft 05:00 que es celebrarà a Castelló d’Empúries el proper diumenge 6 de juliol. Desenes d’operaris de l’empresa promotora treballen contrarellotge per a condicionar l’entorn amb els requisits del festival: balles, escenaris, mòduls, camerinos, carpes, zones habilitades per a oficines... tot són feines de muntatge que només han fet que començar. Un “enrenou” que s’ha iniciat fa escassament una setmana i que finalitzarà la vigília del mateix festival.

“Condicionar tantes hectàrees de superfície per posar-les a la disposició de les necessitats de l’esdeveniment musical no és fàcil, per això s’està treballant intensament i de la manera més pràctica possible per ocasionar les més mínimes molèsties als veïns de la zona, a l’hora que seguim les directrius en matèria de seguretat que marquen els protocols”, comenta l’Alcalde de Castelló d’Empúries, Salvi Güell. I és que l’empresa municipal de serveis, Castelló 2000, també està participant en les tasques de condicionament de l’entorn, potenciant les feines de manteniment que pot desenvolupar el consistori: neteja de recs, millora dels camins, eliminació de bardissa dels vials...

L’empresa encarregada de la selecció de personal continua cercant treballadors per al festival
L’empresa de treball temporal Unique continua cercant perfils joves i amb ganes de treballar per a ocupar qualsevol de les 156 places de treball que es convoquen per a l’ocasió. L’organització del Doctor Loft 05:00 busca persones per a treballar de cambrers, a la barres dels bars, als punts d’informació, a les taquilles, a les caixes de canvi... Les persones interessades poden adreçar-se al 938600626 i, si es compleix el requisit demanat, sol·licitar entrevista per al proper dia 2 de juliol a la sala municipal de Castelló d’Empúries.

